CELEX: 62008TN0234
Language: sk
Date: 2008-06-10 00:00:00
Title: Vec T-234/08: Žaloba podaná 10. júna 2008 – EuroChem MCC/Rada

15.8.2008   
            
            
               SK
            
            
               Úradný vestník Európskej únie
            
            
               C 209/58
            
         Žaloba podaná 10. júna 2008 – EuroChem MCC/Rada
   (Vec T-234/08)
   (2008/C 209/105)
   Jazyk konania: angličtina
   Účastníci konania
   
      Žalobca: EuroChem Mineral and Chemical Company OAO (EuroChem MCC) (Moskva, Rusko) (v zastúpení: P. Vander Schueren a B. Evtimov, lawyers)
   
      Žalovaná: Rada Európskej únie
   Návrhy žalobcu
   
               —
            
            
               zrušiť nariadenie Rady (ES) č. 238/2008 z 10. marca 2008, ktorým sa ukončuje čiastočné predbežné preskúmanie podľa článku 11 ods. 3 nariadenia (ES) č. 384/96 antidumpingového cla na dovoz roztokov močoviny a dusičnanu amónneho s pôvodom v Rusku v tom rozsahu, v akom ukladá antidumpingové clo žalobcovi, jeho výrobným dcérskym spoločnostiam a príbuzným spoločnostiam uvedeným v bode 10 napadnutého nariadenia,
            
         
               —
            
            
               vzhľadom na závažnosť zisteného porušenia práva Spoločenstva, zaviazať príslušné inštitúcie na prerušenie ukladania antidumpingového cla, pokiaľ ide o žalobcu, jeho výrobné dcérske spoločnosti a príbuzné spoločnosti, až dovtedy, kým inštitúcie Spoločenstva prijmú opatrenia, aby vyhoveli rozsudku Súdu prvého stupňa,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobca, ruský výrobca a vývozca roztokov močoviny a dusičnanu amónneho, sa domáha vyhlásenia neplatnosti nariadenia Rady (ES) č. 238/2008 (1) (ďalej len „napadnuté nariadenia“) na základe článku 230 ES.
   Na podporu svojho návrhu uvádza jeden hlavný žalobný dôvod rozdelený na tri časti. Žalobca tvrdí, že inštitúcie Spoločenstva nesprávne stanovili pre žalobcu normálnu hodnotu, čo viedlo k jej umelému zvýšeniu; vykonali nesprávne porovnanie s vývoznou cenou a dospeli tak k nesprávnemu záveru o dumpingu, pričom porušili články 1 a 2 základného nariadenia (2) a dopustili sa viacerých zjavne nesprávnych posúdení a porušení základných zásad práva Spoločenstva. Tieto porušenia podľa žalobcu viedli priamo k neopodstatnenému ukončeniu predbežného preskúmania bez zmeny antidumpingového opatrenia vo vzťahu k žalobcovi.
   Na základe svojho prvého žalobného dôvodu žalobca konkrétne tvrdí, že inštitúcie Spoločenstva sa dopustili nesprávneho právneho posúdenia a porušili článok 2 ods. 3 a 5 základného nariadenia, pretože nezohľadnili veľkú časť výrobných nákladov žalobcu z dôvodu ich nespoľahlivosti a/alebo pretože de facto uplatnili metodiku riadeného hospodárstva na stanovenie veľkej časti normálnej hodnoty žalobcu.
   Na základe svojho druhého žalobného dôvodu žalobca tvrdí, že po tom, čo Komisia rozhodla o tom, že pristúpi k úprave ceny plynu, porušila článok 2 ods. 5 druhú vetu základného nariadenia a/alebo sa dopustila zjavne nesprávneho posúdenia. Žalobca okrem toho tvrdí, že Komisia nedostatočne odôvodnila to, že úpravu ceny plynu vykonala na základe ceny plynu v rámci Spoločenstva vo Waidhaus v Nemecku a od upravenej sumy neodpočítala 30 % ruské vývozné clo na ruský plyn.
   Na základe svojho tretieho žalobného dôvodu žalobca uvádza, že inštitúcie Spoločenstva porušili článok 2 ods. 10 základného nariadenia a dopustili sa zjavne nesprávneho skutkového posúdenia, pretože od žalobcovej vývoznej ceny pri predaji prvému nezávislému odberateľovi odpočítali všeobecné a administratívne výdavky, ako aj provízne poplatky týkajúce sa príbuzných spoločností, ktoré sú súčasťou jedného celku hospodárskeho subjektu žalobcu a integrovaného oddelenia predaja.
   
      (1)  Nariadenie Rady (ES) č. 238/2008 z 10. marca 2008, ktorým sa ukončuje čiastočné predbežné preskúmanie podľa článku 11 ods. 3 nariadenia (ES) č. 384/96 antidumpingového cla na dovoz roztokov močoviny a dusičnanu amónneho s pôvodom v Rusku (Ú. v. EÚ L 75, s. 14).
   
      (2)  Nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (Ú. v. ES L 56, s. 1; Mim. vyd. 11/010, s. 45).